**ADRODDIAD CYNIGION DRAFFT**

**Adolygiad Cymunedol, Deddf Llywodraeth Leol (Democratiaeth) (Cymru) 2013**

Mae Cyngor Gwynedd yn cynnal adolygiad cymunedol o dan adrannau 25 a 31 Deddf Llywodraeth Leol (Democratiaeth) (Cymru) 2013. Mae hyn yn golygu ystyried newidiadau posib i ffiniau rhai cymunedau penodol o fewn Gwynedd a wardiau pob cymuned.

Mae’r adroddiad hwn yn cynnwys cynigion drafft y Cyngor ar gyfer gwneud newidiadau (Atodiadau 2 a 3), ynghyd â manylion yr adolygiad.

Cynhelir cyfnod ymgynghori cyhoeddus ar y cynigion drafft rhwng **28/03/25** a **23/05/25** a gellir cyflwyno sylwadau arnynt drwy ysgrifennu at:

Yr Uned Etholiadol

Cyngor Gwynedd

Caernarfon

LL55 1SH

neu

etholiad@gwynedd.llyw.cymru

Y dyddiad cau ar gyfer cyflwyno sylwadau yw **23/05/25**

**RHAN 1 - CEFNDIR  A PHROSES**

**Cefndir**

**Beth yw Cymuned?**

1. At ddibenion yr adroddiad hwn, uned llywodraeth leol islaw lefel  cyngor sir neu fwrdeistref sirol (y ‘prif gyngor’) yw ‘cymuned’. Mae ardaloedd cymunedol yn gorchuddio Cymru gyfan.  Mae ardal Gwynedd wedi ei rhannu’n  64 cymuned, gyda chyngor cymuned, tref neu ddinas etholedig yn gwasanaethu pob un.  Yn y cyd-destun hwn yr un yw statws cyfreithiol y cynghorau beth bynnag y’i gelwir, h.y. maent i gyd yn cael eu hystyried yn ‘gynghorau cymuned’. Gall cymunedau yn eu tro gael eu rhannu’n wardiau at ddibenion etholiadol ond nid yw hyn yn anorfod, ac nid yw pob cymuned yng Ngwynedd wedi eu rhannu’n wardiau.

**Beth yw Rôl y Cyngor?**

2. Fel prif gyngor mae dyletswydd statudol ar Gyngor Gwynedd, o dan Ddeddf Llywodraeth Leol (Democratiaeth) (Cymru) 2013 i fonitro’r cymunedau o fewn y sir, a threfniadau etholiadol y cymunedau hynny.  Rhaid iddo hefyd gynnal ‘arolygon cymunedol’ pan fo’r Ddeddf yn mynnu, neu pan fydd yn ystyried bod hynny’n briodol. Wrth gyflawni’r dyletswyddau hyn rhaid i’r Cyngor o hyd geisio sicrhau llywodraeth leol effeithiol a chyfleus.

**Beth yw Adolygiad Cymunedol?**

 3. Mae hyn yn golygu fod y prif gyngor yn edrych ar ffiniau cymunedau a/neu’r trefniadau etholiadol fewn y cymunedau. Mae dau fath o A cymunedol y dylai’r Cyngor ystyried eu cynnal felly:

1. **Adolygiad o ffiniau cymunedau  (o dan adran 25 o’r Ddeddf)**

Adolygiad o ffiniau un neu fwy o gymunedau i sicrhau eu bod yn parhau i adlewyrchu hunaniaeth yr ardal dan sylw ac yn hwyluso llywodraeth leol effeithiol a chyfleus. Gellir argymell newidiadau i ffiniau cymunedau, sy’n  cynnwys newidiadau i ffin cymuned bresennol, neu ddiddymu cymuned bresennol a chreu cymuned newydd.  Cyflwynir yr argymhellion i Gomisiwn Ffiniau a Democratiaeth Leol Cymru, sydd â’r hawl i wneud y gorchymyn fyddai’n dod a’r newidiadau i rym.

1. **Adolygiad o'r trefniadau etholiadol (o dan adran 31 o’r Ddeddf)**

Mae hyn yn golygu edrych ar y trefniadau etholiadol o fewn cymuned benodol sef, yn gryno, y sefyllfa o safbwynt wardiau a nifer y cynghorwyr.  Y Cyngor fyddai’n gwneud y gorchymyn i  ddod â’r newidiadau yma i rym.

**Y Broses**

4. Mae’r broses statudol y mae’n rhaid ei dilyn wrth gynnal Adolygiad cymunedol yr un fath, i raddau helaeth, ar gyfer y ddau fath o adolygiad cymunedol. Dim ond o ran y canlyniad yr adolygiad, a’i weithredu, y mae’n wahanol. Gan y Cyngor mae’r grym i wneud gorchymyn i weithredu newidiadau i drefniadau etholiadol cymunedau ond bydd rhaid cyflwyno argymhellion i’r Comisiwn, fel yr awdurdod gweithredu,  i wneud unrhyw  newidiadau i ffiniau cymuned.

5. Mae’r Ddeddf yn gosod pedwar cam hanfodol i’r broses:

* Cyhoeddusrwydd cychwynnol
* Ymchwiliad ac ymgynghoriad cychwynnol - diben y cam hwn yw galluogi prif gyngor i gasglu’r wybodaeth y bydd arno ei hangen wrth ystyried a pharatoi unrhyw gynigion ar gyfer newid)
* Cynigion drafft (ac ymgynghoriad ar y cynigion hynny); ac
* Argymhellion Terfynol

6. Ar 7 Mawrth 2024 cymeradwyodd y Cyngor gynnal arolygon cymunedol o dan adrannau 25 a 31 y Ddeddf a chynhaliwyd cyfnod ymgynghori ac ymchwilio cychwynnol (Ymgynghoriad 1) er mwyn medru cyflwyno argymhellion drafft ar gyfer ymgynghoriad cyhoeddus pellach.

Gellir dod o hyd i’r adroddiad ar wefan Cyngor Gwynedd [www.gwynedd.llyw.cymru](http://www.gwynedd.llyw.cymru)

[Eitem 16 - Arolygon Cymunedol o dan Ddeddf Llywodraeth Leol Democratiaeth Cymru 2013.pdf](https://democratiaeth.gwynedd.llyw.cymru/documents/s40357/Eitem%2016%20-%20Arolygon%20Cymunedol%20o%20dan%20Ddeddf%20Llywodraeth%20Leol%20Democratiaeth%20Cymru%202013.pdf?LLL=1)

7. Ar 6 Mawrth 2023 cymeradwyodd y Cyngor gynigion drafft i ymgynghori arnynt (Ymgynghoriad 2).

Gellir dod o hyd i’r adroddiad ar wefan Cyngor Gwynedd [www.gwynedd.llyw.cymru](http://www.gwynedd.llyw.cymru)

[Eitem 12 - Arolygon Cymunedol o dan Ddeddf Llywodraeth Leol Democratiaeth Cymru 2013.pdf](https://democratiaeth.gwynedd.llyw.cymru/documents/s43860/Eitem%2012%20-%20Arolygon%20Cymunedol%20o%20dan%20Ddeddf%20Llywodraeth%20Leol%20Democratiaeth%20Cymru%202013.pdf?LLL=1)

 **Amserlen**

|  |  |  |
| --- | --- | --- |
| **Cam**  | **Cam Gweithredu**  | **Dyddiad**  |
| Cymeradwyo cynnal Adolygiad   | Y Cyngor yn cymeradwyo egwyddor yr Adolygiad Cymunedol a'i Gylch Gorchwyl.  | 07/03/24 |
| **Cyhoeddusrwydd Cychwynnol  ac Ymgynghoriad 1** | Cynnal cyhoeddusrwydd cychwynnol a chyhoeddi cylch gwaith. Dechrau Cyfnod ymgynghori o chwe wythnos ar y Cylch Gwaith yn dechrau gyda chyhoeddi Cylch Gorchwyl yr Adolygiad.    | 11/11/24 |
| Ymgynghoriad Cyhoeddus yn dod i ben   |   | 20/12/24 |
| Ystyried y sylwadau a pharatoi Cynigion Drafft   |   | Ionawr/Chwefror 2025 |
| Cymeradwyo Cynigion Drafft  | Cynigion Drafft  i’w hystyried gan y Cyngor a’u cymeradwyo ar gyfer ymgynghori pellach   | Cyngor Llawn 6 Mawrth 2025 |
| **Ymgynghoriad 2** | Cyhoeddi’r adroddiad yn  unol â gofynion y Ddeddf a gwahodd sylwadau gan yr ymgynghorai gorfodol a budd-ddeiliad perthnasol eraill (8 wythnos)  | Mawrth - Mai 2025 |
| Ystyried y sylwadau a pharatoi adroddiad terfynol i’r Cyngor Llawn   | Cyngor i benderfynu ar yr argymhellion terfynol   | Cyngor Llawn Gorffennaf 2025 |
| Cyhoeddi argymhellion terfynol fel y cytunwyd   | Cyhoeddi’r Adroddiad terfynol  (1) Gwneud y Gorchymyn ar gyfer yr Adolygiad adran 31 (6 wythnos ar ôl cyhoeddi’r Adroddiad Terfynol)  (2) Cyflwyno argymhellion Adolygiad adran 25 i’r Comisiwn    | Gorffennaf/Awst 2025 |
| Gorchmynion yn dod i rym   | Etholiadau Llywodraeth Leol nesaf  | Mai 2027 |

8. Bydd yr Adroddiad hwn yn cael ei gyhoeddi yn unol â gofynion y Ddeddf  a rhoddir cyhoeddusrwydd i’r ffaith y gellir cyflwyno cynrychioliadau i’r awdurdod  yn ystod y cyfnod ymgynghori cyhoeddus.  Fe’i hanfonir at yr ymgyngoreion a ragnodir yn y Ddeddf, sy’n cynnwys pawb a ymatebodd ar y cam rhagarweiniol. Yn ogystal â’r ymgyngoreon gorfodol byddwn yn ei  anfon at y canlynol

* Y Cynghorau Cymuned
* Y Cynghorwyr Sir
* Aelodau o’r Senedd
* Aelodau Seneddol
* Comisiwn Ffiniau a Democratiaeth Leol Cymru
* Comisiynydd y Gymraeg

**RHAN 2 - Y CYNIGION DRAFFT**

**Yr Adolygiad O Drefniadau Etholiadol (Adran 31)**

9. Cymeradwywyd y bwriad i edrych yn benodol ar y cwestiwn a ddylid rhannu cymunedau i wardiau cymunedol at ddibenion etholiadau i’r cyngor cymuned. Gwnaed hyn gan ystyried, yn unol ag adran 33 o'r Ddeddf, a yw nifer neu ddosbarthiad etholwyr y gymuned yn golygu y byddai un etholiad o gynghorwyr cymuned yn anymarferol neu'n anghyfleus, ac a yw'n ddymunol i unrhyw ran o'r gymuned gael ei chynrychioli ar wahân ar y cyngor cymuned.

10. O safbwynt gweinyddiaeth etholiad mae goblygiadau i fodolaeth wardiau o fewn cymuned lle, mewn etholiad, ceir mwy o ymgeiswyr nag o seddi mewn un ward, tra nad oes digon o ymgeiswyr i lenwi pob sedd mewn ward arall. Golyga hyn fod rhaid cynnal etholiad ar gyfer un ward er y ffaith, wrth edrych ar y cyngor cymuned yn ei gyfanrwydd, nad oes digon o ymgeiswyr i lenwi pob sedd. Yn ogystal â’r gost i’r cyngor cymuned o gynnal etholiad, gall gymhlethu’r broses o enwebu i’r cynghorau a’r swyddogion etholiadol .

11. Ffactor arall sydd wedi ei hystyried yw sefyllfa wardiau mewn perthynas â’r wardiau sirol. Mewn sefyllfa lle bydd wardiau cymunedol o fewn yr un ward sirol bydd rhagdybiaeth y dylid eu diddymu i geisio sicrhau cysondeb yn y broses etholiadol, oni bai bod rheswm arall dros eu cadw.

12. Wedi dweud hyn, mae’r broses yn gofyn am bwyso’r ystyriaethau yma yn erbyn unrhyw resymau penodol pam y byddai’n addas i ran o'r gymuned gael ei chynrychioli ar wahân ar y cyngor cymuned a bod felly gyfiawnhad dros gadw wardiau.  Mae’r ymgynghoriad yn gyfle i gyflwyno rhesymau o’r fath fel y gellir eu hystyried.

**Y Cynigion Drafft – Adolygiad O Drefniadau Etholiadol**

13. Mae’r Cynigion Drafft yn cael eu cyflwyno yn **Atodiad 1**. Maent wedi eu paratoi ar sail yr ystyriaethau uchod ynghyd ag unrhyw ymatebion a dderbyniwyd mewn ymateb i Ymgynghoriad 1. Gwelir hefyd bod dau gynnig drafft i newid ffiniau wardiau o fewn cymunedau i’w gweld ar ffurf mapiau yn **Atodiad 2**

**Yr Adolygiad Ffiniau (Adran 25)**

14. Cymeradwywyd cynnal adolygiad o ffiniau cymunedau penodol lle amlygir rheswm posib dros newid. Yn aml bydd hyn yn briodol yn sgil newidiadau fel datblygiadau tai newydd neu anghysondebau fel strydoedd neu eiddo sydd wedi eu gwahanu oddi wrth weddill eu cymuned naturiol. Y materion penodol oedd y canlynol.

* Llanllechid - ar hyn o bryd mae ffin y gymuned yn rhannu stad tai Llwyn Bedw gan olygu bod rhai tai yng nghymuned Bethesda. (Cyflwynwyd gan Gyngor Cymuned Llanllechid).
* YFelinheli – ar hyn o bryd mae nifer o eiddo sydd ar hyd Ffordd Heulyn ac o fewn pentref y Felinheli yng nghymuned Pentir yn hytrach na chymuned Y Felinheli. (Cyflwynwyd gan Gyngor Cymuned y Felinheli)
* Llanegryn - mae unigolyn preifat wedi cyflwyno cais i addasu ffin cymuned Llanegryn fel bod holl dir Fferm Rhydygarnedd yn dod o fewn y gymuned honno gan fod rhan wedi ei symud i gymuned Tywyn yn 1987.
* Llanelltyd a Ganllwyd - y byddai’n gwneud synnwyr i uno’r ddau gyngor gan greu un cyngor yn Nyffryn y Mawddach yn cwmpasu’r ardal o’r Ganllwyd i Bontddu. Nodwyd bod y ddwy ardal yn debyg iawn o bod yr un materion yn cael eu trafod. (Cyflwynywyd gan gynghorau cymuned Llanelltyd a Ganllwyd)

15. Ni chyflwynwyd mater ychwanegol sydd angen sylw o dan y broses hon mewn ymateb i’r ymgynghoriad.

**Y Cynigion Drafft – Adolygiad Ffiniau**

16. Mae’r Cynigion Drafft wedi eu rhestri isod ac i’w gweld ar y mapiau sydd wedi eu cynnwys yn **Atodiad 2.**

* Trosglwyddoeiddo sydd ar hyd Ffordd Heulyn ac o fewn pentref y Felinhelio gymuned **Pentir** i gymuned **Y Felinheli**
* Trosglwyddo y rhan hynny ystâd tai Llwyn Bedw sydd yng nghymuned **Llanllechid** i gymuned **Bethesda** fel bod y stad gyfan yng nghymuned Bethesda.
* Trosglwyddo tir o fferm Rhydygarnedd o gymuned **Tywyn** i gymuned **Llanegryn** fel bod yr holl eiddo o fewn cymuned Llanegryn
* Cyfuno cymunedau **Llanelltyd a Ganllwyd** i sefydlu cymuned newydd.

 Byddai’r cymunedau presennol yn cael eu diddymu gan sefydlu ardal gymuned a chyngor cymuned newydd. Fel canlyniad bydd angen ystyried os dylid rhannu’r gymuned newydd yn wardiau, nifer yr aelodau ac enw’r gymuned newydd.

Mae canllawiau’r Comisiwn Ffiniau a Democratiaeth Leol Cymru - ‘Arweiniad i Brif Gynghorau ar Gynnal Arolygon Cymunedol’ yn awgrymu, yng nghyd-destun cyfuno cymunedau - *“Oni bai bod ystyriaethau penodol yn awgrymu dull gwahanol, fe allai fod yn fwyaf priodol i wardiau’r gymuned newydd adlewyrchu ffiniau’r cymunedau blaenorol sydd wedi cael eu cyfuno.”*

Cynigir felly creu cymuned ‘*Dyffryn Mawddach’* yn cynnwys dwy ward sef wardiau ‘*Ganllwyd’* a *‘Llanelltyd’* i gyd-fynd gydag ardaloedd daearyddol a nifer aelodau presennol y cymunedau fyddai’n cael eu cyfuno.